**দেশের বিভিন্ন স্থানে আয়কর মেলা শুরু**

বণিক বার্তা ডেস্ক | ২০১৫-০৯-১৭ ইং

  inShare

কর প্রদানে উৎসাহিত করা ও গণসচেতনতা সৃষ্টির লক্ষ্যে গতকাল দেশের খুলনা, গাজীপুর, ঝালকাঠি, ফরিদপুর এবং ময়মনসিংহে আয়কর মেলা শুরু হয়েছে। দেশের উন্নয়নে করদাতাদের সংখ্যা বৃদ্ধি এবং সহজ পদ্ধতিতে তারা যাতে কর প্রদান করতে পারেন, এবারের মেলায় সে লক্ষ্য নির্ধারণ করা হয়েছে। প্রতিনিধিদের পাঠানো খবর—

খুলনা: খুলনায় সপ্তাহব্যাপী আয়কর মেলা-২০১৫ শুরু হয়েছে। খালিশপুরে বাংলাদেশ নৌবাহিনী ঘাঁটি তিতুমীর ফেয়ারওয়ে হলে এ মেলার উদ্বোধন করেন খুলনা-২ আসনের সংসদ সদস্য মুহাম্মদ মিজানুর রহমান। চলবে ২২ সেপ্টেম্বর পর্যন্ত।

মিজানুর রহমান জানান, ২০২১ সালের মধ্যে দেশকে মধ্যম আয়ের দেশে পরিণত করার জন্য করদাতার সংখ্যা বৃদ্ধি করতে হবে।

খুলনা কর অঞ্চলের কর কমিশনার সুনীল কুমার সাহার সভাপতিত্বে বিশেষ অতিথির বক্তব্য রাখেন জাতীয় রাজস্ব বোর্ডের সদস্য (কর জরিপ ও পরিদর্শন) মো. লোকমান চৌধুরী, কর আপিল অঞ্চলের কর কমিশনার প্রশান্ত কুমার রায়, জেলা প্রশাসক মো. মোস্তফা কামাল, মংলা কাস্টম হাউজের কমিশনার ড. মো. আল-আমিন প্রামাণিক, খুলনা চেম্বারের পরিচালক মফিদুল ইসলাম টুটুল প্রমুখ।

গাজীপুর: শহরের বঙ্গতাজ অডিটোরিয়ামে গতকাল সকালে গাজীপুর কর অঞ্চলের কর কমিশনার মাহবুব হোসেন আয়কর মেলার উদ্বোধন করেন। মেলা চলবে চারদিন।

আয়োজকরা জানান, মেলায় ২০১৫-১৬ বর্ষের করদাতারা আয়কর রিটার্ন জমা, ই-টিন রেজিস্ট্রেশন করতে পারবেন। মেলায় স্থাপিত সোনালী ও জনতা ব্যাংকের বুথে কর জমা

দিতে পারবেন।

উদ্বোধনী অনুষ্ঠানে উপস্থিত ছিলেন অতিরিক্ত কর কমিশনার শাহাদাৎ হোসেন সিকদার, উপ-কর কমিশনার বদিরুজ্জামান প্রমুখ।

ঝালকাঠি: ঝালকাঠিতেও চার দিনব্যাপী আয়কর মেলা শুরু হয়েছে। গতকাল এ মেলার উদ্বোধন করেন জাতীয় রাজস্ব বোর্ডের সদস্য চৌধুরী আমির হোসেন।

সভায় সভাপতিত্ব করেন বরিশাল কর অঞ্চলের সহকারী কর কমিশনার শেখর চন্দ্র সরকার। বক্তব্য রাখেন জেলা পরিষদ প্রশাসক সরদার মো. শাহ আলম, পুলিশ সুপার সুভাষ চন্দ্র সাহা, চেম্বার অব কমার্স অ্যান্ড ইন্ডাস্ট্রির সভাপতি সালাহউদ্দিন আহম্মেদ সালেক প্রমুখ।

ফরিদপুর: জেলায় নতুন করদাতা সৃষ্টি ও রিটার্নে উৎসাহী করার লক্ষ্যে চার দিনব্যাপী আয়কর মেলা শুরু হয়েছে। গতকাল ঝিলটুলিতে অম্বিকা হলে এ মেলার উদ্বোধন করেন সংসদ সদস্য মো. আব্দুর রহমান।

সভায় ঢাকা কর অঞ্চল-৩-এর যুগ্ম কর কমিশনার (পরিদর্শী রেঞ্জ-৩) জিনাত আরার সভাপতিত্বে অতিরিক্ত জেলা প্রশাসক (সার্বিক) মো. আব্দুর রশিদ, অতিরিক্ত পুলিশ সুপার এজেডএম মোস্তাফিজুর রহমান, ফরিদপুর কর সার্কেল-৫৯-এর অতিরিক্ত সহকারী কর কমিশনার সাজ্জাদ আলী চৌধুরী বক্তব্য রাখেন।

ময়মনসিংহ: শহরের পৌর সুপার মার্কেট প্রাঙ্গণে গতকাল আয়কর মেলার উদ্বোধন করেন সংসদ সদস্য আনোয়ারুল আবেদীন খান তুহিন।

কর অঞ্চল ময়মনসিংহের কমিশনার মো. হারুন অর রশিদের সভাপতিত্বে উদ্বোধনী অনুষ্ঠানে বক্তব্য রাখেন জেলা প্রশাসক মুস্তাকিম বিল্লাহ ফারুকী, অতিরিক্ত কর কমিশনার ফজলুর রহমান প্রমুখ।